Document ID: 32009D0018

ODLOČBA KOMISIJE
z dne 22. decembra 2008
o skladnosti standarda EN 1273:2005 v zvezi z otroškimi hojcami s splošno varnostno zahtevo Direktive 2001/95/ES Evropskega parlamenta in Sveta in objavi sklicevanja na standard v Uradnem listu
(notificirano pod dokumentarno številko C(2008) 8616)
(Besedilo velja za EGP)
(2009/18/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov (1) in zlasti prvega pododstavka člena 4(2) Direktive,
po posvetovanju s Stalnim odborom, ustanovljenim v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov o storitvah informacijske družbe (2),
ob upoštevanju naslednjega:
(1)
Člen 3(1) Direktive 2001/95/ES proizvajalce obvezuje, da dajo na trg le varne proizvode.
(2)
V skladu s členom 3(2) Direktive 2001/95/ES se proizvod šteje za varnega, kar zadeva nevarnost in vrste nevarnosti, zajete v ustreznih nacionalnih standardih, kadar je v skladu z neobvezujočimi nacionalnimi standardi, ki prenašajo evropske standarde, sklicevanja na katere mora Komisija objaviti v Uradnem listu Evropske unije v skladu s členom 4(2) Direktive.
(3)
V skladu s členom 4(1) Direktive morajo evropski organi za standardizacijo evropske standarde določiti na podlagi mandata, ki ga določi Komisija; Komisija objavi sklicevanja na take standarde.
(4)
Člen 4(2) Direktive določa postopek za objavo sklicevanj na standarde, ki so jih evropski uradi za standardizacijo sprejeli pred začetkom veljavnosti Direktive. Če se ti standardi skladajo s splošno varnostno zahtevo, se Komisija odloči, da sklicevanja na te standarde objavi v Uradnem listu Evropske unije. V teh primerih Komisija na lastno pobudo ali zahtevo države članice po postopku iz člena 15(2) Direktive odloči, ali zadevni standard izpolnjuje splošno varnostno zahtevo. Komisija se za objavo sklicevanja odloči po posvetovanju z odborom, ustanovljenim s členom 5 Direktive 98/34/ES. Komisija o svoji odločitvi obvesti države članice.
(5)
Otroške hojce so pripomočki, ki otrokom, ki še ne hodijo, pomagajo pri samostojnem gibanju. Podatki iz zadnjih 20 let o nujni pomoči v bolnišnicah po Evropi in Združenih državah Amerika stalno kažejo, da pri uporabi otroških hojc obstaja nevarnost padca, saj se poveča mobilnost in hitrost otrok, ki še ne stojijo ali hodijo sami.
(6)
Nesreče pri uporabi otroških hojc ponavadi nastanejo pri padcu po stopnicah ali prevrnitvi, zlasti kadar otroci poskušajo prehoditi neravne površine, kot so pragovi vrat ali robovi preprog. Poškodbe, ki nastanejo pri takšnih nesrečah, so zelo resne, saj gre večinoma za poškodbe otrokove glave.
(7)
Septembra 1997 je Komisija podelila mandat (3) CEN (Evropski odbor za standardizacijo), da bi ta v ustreznem standardu, ki ga je takrat oblikoval, obravnaval posebna tveganja za varnost, ki jih povzročata povečana mobilnost in hitrost zaradi uporabe otroških hojc pri otrocih, ki še ne hodijo.
(8)
Komisija je prvo različico standarda EN 1273, ki ga je sprejel CEN leta 2001, ocenila kot nezadovoljivo, saj v standardu niso bila obravnavana posebna tveganja, opisana v mandatu.
(9)
Revidirana različica standarda EN 1273 iz maja 2005 pa predpisuje, kakor je bilo zahtevano v mandatu Komisije, preizkuse stabilnosti in oblikovne zahteve, namenjene zmanjšanju poškodb, ki nastanejo pri padcu po stopnicah ali prevrnitvi.
(10)
Uporaba standarda EN 1273:2005 je razširjena pri organih za nadzor trga v državah članicah, kakor potrjujejo sporočila RAPEX, ki se sklicujejo na ta standard. Poleg tega se nekatere države članice sklicujejo na ta standard v svoji zakonodaji o varnosti proizvodov za nego otrok (4).
(11)
S strožjimi varnostnimi zahtevami standarda EN 1273:2005 za preprečitev padca po stopnicah ali prevrnitve se izboljšuje pasivno preprečevanje nesreč, ki nastajajo pri uporabi otroških hojc.
(12)
Komisija meni, da je standard EN 1273:2005 v skladu s splošno varnostno zahtevo. Ker je bil standard sprejet na podlagi mandata, podeljenega pred začetkom veljavnosti Direktive 2001/95/ES, je treba objaviti sklicevanje na EN 1273:2005 v skladu s postopkom iz prvega pododstavka člena 4(2).
(13)
Ta odločba o skladnosti standarda EN 1273:2005 s splošno varnostno zahtevo se sprejme na pobudo Komisije.
(14)
Ukrepi, predvideni s to odločbo, so v skladu z mnenjem odbora Direktive 2001/95/ES -
SPREJELA NASLEDNJO ODLOČBO:
Člen 1
Standard EN 1273:2005 „Izdelki za otroke - Hojce - Varnostne zahteve in preskusne metode“ je glede tveganja, ki ga obravnava, v skladu s splošno varnostno zahtevo Direktive 2001/95/ES.
Člen 2
Sklicevanje na standard EN 1273:2005 se objavi v seriji C Uradnega lista Evropske unije.
Člen 3
Ta odločba je naslovljena na države članice.
V Bruslju, 22. decembra 2008

Labels: 1
7
3
0
12